У першую чаргу імкнуся даваць дзецям базавыя веды па прадмеце, якія дазваляюць ім самастойна працаваць і ўдасканальвацца. Калі вучань “узяў базу”, мая задача — накіроўваць яго далейшы працэс навучання, дапамагаць, кансультаваць. Упэўнены, што значна больш вучняў могуць паказваць выдатныя вынікі. Але чаму не ўсе яны ў высокай ступені рэалізоўваюць свой патэнцыял? На мой погляд, многім не хапае пэўнага фанатызму. У вучобе, як і ў спорце, трэніроўкі павінны быць амаль штодзённымі. Найбольш апантаныя навучэнцы вымушаюць і настаўніка заўсёды трымаць сябе ў форме. Я і сам часам вучуся ў дзяцей, якія выйшлі на высокі алімпіядны ўзровень. Калі Сяргей Бірыч збіраўся на Міжнародную алімпіяду па астраноміі, то мы з ім, можна сказаць, рыхтаваліся разам. Тлумачылі адно аднаму, што камусьці з нас было незразумела”.